Evanjelický kostol augsburského vyznania v Senici

Evanjelický a. v. kostol na Hollého ulici v Senici na Slovensku je tolerančný kostol pôvodne bez veže vybudovaný v rokoch 17831784 v klasicistickom slohu. Veža je z roku 1794. Kostol slúži Cirkevnému zboru Evanjelickej cirkvi augsburského vyznania na Slovensku.

História 
Senický evanjelici si vystavali v roku 1631 kostol ktorý stojí na Námestí oslobodenia. Od roku 1654 sa stal katolíckym. Terajší kostol sa im podarilo postaviť až po 130 rokoch. Bolo to v období ukončenia Protireformácie a vďaka Tolerančnému patentu ktorý vyhlásil Jozef II.  13. októbra 1781. Medzi významné osobnosti zboru patrili Štefan Pilárik, Viliam Paulíny, Martin Braxatoris Sládkovičov, ktorým spolu s ďalšími 18 farármi pôsobiacimi v zbore odhalili pamätnú tabuľu na tamojšej fare 15. mája 2011 pri príležitosti 420 výročia cirkevného zboru.

Budova 
Obdĺžniková budova kostola s dodatočne dostavanou vežou, ma jednoradové okná s polkruhovým ukončením. Nahradili pôvodné dvojradové v roku 1884. Vonkajšia fasáda je hladká s pásovou rustikou a ukončená podstrešnou rímsou. Na priečelí má kordónovú rímsu. Pozdĺžny sieňový priestor je zaklenutý valenou segmentovou klenbou a medziklenbovými pásmi. Z troch strán je murovaná pilierová empora s dreveným parapetom, pilastrami a geometricky delenými kazetami. Bielej farbe kontrastuje zlatá.

Oltár 
Oltár je drevený, polychrómovaný, klasickej stĺpovej architektúry, ukončenej kladím s nadstavcom v ktorého strede je kazateľnica, ktorá má rezonančnú striešku. Oltár je zo strán opticky podopieraný vertikálnymi meandrovými volútami. Oltárny obraz je olejomaľba na plátne z roku 1884, namaľoval ju maliar Oeser a jej námetom je ukrižované Kristovo telo. Obraz ma dramatickú, svetelne kontrastnú kompozíciu.

Organ 
Podľa venovania pochádza z roku 1829 a daroval ho Michal Žarnócsay. Organ je drevený, polychrómovaný a má klasicistickú dvojdielnu skriňu. Organovú skriňu nesie vysoký podstavec.

Krstiteľnica 
Krstiteľnica pochádza z obdobia vzniku kostola, je kamenná, okrúhla s hnedo zelenou polychrómiou. Kalich lupeňovej profilácie je prikrytý dreveným vrchnákom, zdobený plastickou skupinou krstu Krista.

Stallum 
Stallum je dvojsedadlové, drevené a polychromované. Na parapete je zdobené dvoma kazetami s volútami a rokajom. Podobné ozdobné prvky sa objavujú aj na bokoch bohato zdobeného organu.

Externé zdroje 
BRAXATORIS, Martin: HISTORIA CIRKVE EVANJELICKEJ A. V. SENICKEJ... Myjava: Kníhtlačiareň Daniela Pažického, 1922, str. 197
Štefan Zajíček: Kultúrno-historické pamiatky Senice, v: Senica – dejiny mesta, Zost. Benža Mojmír, Senica Mestský úrad, 1996, str. 165

Referencie

Iné projekty 

Stavby v Senici
Senica, Evanjelický kostol
Senica